Пере Жимферер
Смъртта в Бевърли Хилс

Превод от испански: Рада Панчовска, —

chitanka.info

IV

Носят роза на гръдта си влюбените и обичат да се целуват сред шумолене на

слънчогледи и витла.

Има листенца от роза, изоставени от вятъра в коридорите на клиниките.

Учениците си втъкват писалките между нокът и плът и натискат леко докато

кръвта започне да шурти. Някои намират мъртви под задните чинове.

Ще бъда влюбен до смъртта и ще трептят ръцете ми, когато хвана твоите ръце, и ще

трепти гласът ми като приближиш и те погледна в очите сякаш плача.

Келнерите познават такива клиенти, които молят за жетон на съмване и навъртяват

ненужни телефонни обаждания, после окачват слушалката, искат един

джин, опитват се да се усмихват, премислят живота си. По тези часове

нощта е синя птица.

Започва да захлажда, русите момичета, треперещи се гледат във витрините. Едно

избликване на звезди погасва тихо.

Светлините в отразяващо стъкло копират мрачното великолепие на пролетта,

намръщените им припламвания сини, техните цветя от сяра и от негасена

вар, викът на патиците, приканващ от страната на мъртвите.

V

В телефонните кабини

има странни надписи, рисувани с молив за устни.

Това са последните думи на сладките руси момичета, които с окървавени деколтета

там се приютяваха, за да умрат.

Последна нощ под бледия неон, последен ден с халюциниращото слънце,

измити току-що улици с магнолии, жълтеещи фарове на патрулиращите коли на

разсъмване.

В един и половина ще те чакам, на излизане от киното — и в този час в Депото

мъртва е онази, чието тяло беше клонка орхидеи.

Ранена в нощните престрелки, свряна по пресечки от прожекторите, зашлевявана в

night clubs, моята вярна и сладка любов плаче в ръцете ми.

Последна светлинка, най-тънката и чиста,

се плъзва сякаш от затворените заведения:

онази светлина, която спира минувачите

и им говори ласкаво за детството им.

Музика от едно време, песен, в такт с чиито някогашни ноти опознахме една нощ

Ава Гарднър,

момиче, в светъл шлифер сгърнато, което в асансьора сме целували веднъж, на

тъмно между два етажа, и имаше наситено сини очи, и говореше винаги

много тихо — наричаше се Нели.

Затвори очи и слушай песента на сирените в посребрената от светещи реклами

нощ.

Нощта си има жарки сини булеварди.

Сенки прегръщат сенки в барове и по басейни.

В тъмното небе звездите се сражаваха,

когато от любов умря,

и беше като много бавно да ухаеше парфюм.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.